Universis presentes litteras inspecturis, nos frater Guido, permissione divina abbas Flavigniacensis, notum facimus quod cum in litteris super tractatu seu contractu permutationis habito vel habendo inter reverendum patrem dominum H[ugonem], Dei gratia episcopum Eduensem, ex parte una, et nos dictum abbatem, Stephanum decanum, Regnaudum camerarium, Girardum priorem de Lingniaco, Huonem priorem de Prissiaco, Arduinum cantorem et Aymonem de Billeyo capellanum nostrum, monachos Flavigniacenses, nomine nostro et totius nostri conventus ex altera, confectis et sigillis nostri et dictorum monachorum sigillatis et etiam dicti episcopi, clausula que sequitur contineretur, que talis est : Et dicte permutationis ab ambabus partibus vel dicto episcopo, per traditionem rerum permutatarum, vestito contractu, nos levationes quas a festo Nativitatis nuper preterito levaverimus Eduensi domino episcopo trademus, et nos episcopus predictus levationes quas levaverimus a predicto termino eidem abbate et conventui restituemus. Et dictus dominus episcopus timens ne si contractus seu tractatus permutationis predictus, aliquo casu inter nos contingente, differeretur vestiri vel perfici propter restitutionem levationum rerum permutatarum seu permutandarum ad quas, prout ibidem continetur, eidem tenebamur, et nobis similiter tenebatur, nobis et monasterio nostro necnon sibi et ecclesie Eduensi tractu temporis posset magnum prejudicium facere, cum levationum magna posset esse somma, dictam clausulam nullius decreverit esse momenti et eam voluerit omnino carere viribus, protestans tamen quod dicte permutationis contractum seu tractatum quantum ad omnia alia in suo robore permanere volebat, prout in eisdem litteris continetur et nos, dictam protestationem approbamus, nec volumus per amotionem dicte clausule in aliis contente litteris super dicto tractatu seu contractu confectis aliquod prejudicium eidem domino episcopo fiat, ymo promittimus bona fide et sub voto religionis nostre, nomine nostro et totius conventus nostri, omnia alia in litteris super dicto contractu seu tractatu permutationis confectis contenta inviolabiliter observare et adimplere, prout ibidem continentur, excepta amota clausula supradicta, nec volumus quod dictus dominus episcopus ad restitutionem aliquorum fructuum seu levationum perceptorum seu factarum ante confirmationes rerum permutatarum per regem et archiepiscopum, prout in dictis litteris continetur, nobis aut nostris successoribus abbatibus de Flavigniaco vel nostro conventui teneatur, etiam perfecto vel vestito inter nos permutationis predicte contractu. Et si nos vel conventus noster, quod absit, omnia alia in dictis litteris super dicto contractu seu tractatu permutationis inter predictum dominum episcopum ex una parte, et nos abbatem et superius nominatos monachos, nomine nostro et totius conventus nostri habito vel habendo confectis contenta, prout ibidem continetur, non adimpleremus, eidem domino episcopo stipulanti dare et solvere promittimus trecentas libras Parisiensium, ultra quingentas libras Parisiensium in dictis litteris super supradicto tractatu permutationis contentas confectis, pro quibus solvendis et reddendis eidem domino episcopo, si non fieret quod convenit, quod absit, nos successores nostros abbates de Flavigniaco, omnia bona nostra mobilia et immobilia eidem domino episcopo obligamus et ypotecamus et dictas trecentas libras Parisiensium eidem bona fide reddere promittimus, sicut superius est expressum, aliis penis adjectis contra nos, si premissa non adimpleremus in suo robore nichillominus duraturis, excepta tamen amota clausula supradicta, sicut superius continetur. In cujus rei testimonium, presentibus litteris sigillum nostrum duximus apponendum. Datum anno Domini Mº CCº nonagesimo quinto, mense novembris.